EUROPA-PARLAMENTETS OG RÅDETS DIREKTIV 95/58/EF af 29. november 1995 om ændring af direktiv 79/581/EØF om forbrugerbeskyttelse i forbindelse med angivelse af priser på levnedsmidler og direktiv 88/314/EØF om forbrugerbeskyttelse i forbindelse med angivelse af priser på ikke-levnedsmidler

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til traktatens artikel 189 B (3), og

ud fra følgende betragtninger:

I henhold til Fællesskabets programmer for en politik vedrørende forbrugerbeskyttelse og -oplysning (4) skal der udarbejdes fælles principper vedrørende prisangivelser;

disse principper er fastsat i direktiv 79/581/EØF (5) om angivelse af priser på levnedsmidler samt i direktiv 88/314/EØF (6) om angivelse af priser på ikke-levnedsmidler;

disse direktiver indeholder ligeledes et krav om angivelse af prisen pr. måleenhed for varer, der sælges i løs vægt, og visse færdigpakkede varer, samt en række fritagelser fra dette krav, når varer sælges i færdigpakkede mængdeserier, når denne angivelse af pris pr. måleenhed ikke er en væsentlig oplysning for forbrugeren, eller når den er en uforholdsmæssigt stor byrde for visse mindre detailforretninger;

i de nævnte direktiver er der fastsat en overgangsperiode for gennemførelsen af fritagelsen for angivelse af pris pr. måleenhed for visse færdigpakkede varer; denne overgangsperiode er udløbet den 7. juni 1995;

gennemførelsen af disse direktiver har vist sig at være overordentlig kompliceret, fordi den handelsmæssige praksis er forskellig i de forskellige medlemsstater;

på baggrund af alle de vanskeligheder, der er opstået i forbindelse med gennemførelsen af de bestemmelser, der er fastsat i disse direktiver, bør der udarbejdes en ny, forenklet lovgivning;

Kommissionen bør med dette for øje i år fremsætte et forslag til forenklet lovgivning, der tager udgangspunkt i et generelt krav om, at prisen og prisen pr. måleenhed skal angives på alle varer;

en sådan ny lovgivning har dog ikke kunnet vedtages før juni 1995;

der må tages højde for den tid, medlemsstaterne vil få brug for til gennemførelse af denne planlagte lovgivning;

derfor bør den overgangsperiode, der er fastsat i artikel 10, første afsnit, i det ændrede direktiv 79/581/EØF og direktiv 88/314/EØF forlænges med to år -

UDSTEDT FØLGENDE DIREKTIV:

Artikel 1

1. I artikel 10, første afsnit, i direktiv 79/581/EØF om forbrugerbeskyttelse i forbindelse med angivelse af priser på levnedsmidler erstattes ordene »en frist på syv år« med »en frist på ni år«.

2. I artikel 10, første afsnit, i direktiv 88/314/EØF om forbrugerbeskyttelse i forbindelse med angivelse af priser på ikke-levnedsmidler erstattes ordene »en frist på syv år« med »en frist på ni år«.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv. De underretter straks Kommissionen herom.

Disse bestemmelser gælder fra den 7. juni 1995.

2. Når medlemsstaterne vedtager nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

3. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv er rettet til medlemsstaterne.

Udfærdiget i Bruxelles, den 29. november 1995.

På Europa-Parlamentets vegne

K. HÄNSCH

FormandPå Rådets vegne

L. ATIENZA SERNA

Formand

(1) EFT nr. C 377 af 31. 12. 1994, s. 16.

(2) EFT nr. C 155 af 21. 6. 1995, s. 9.

(3) Europa-Parlamentets udtalelse afgivet den 19. maj 1995 (EFT nr. C 151 af 19. 6. 1995, s. 368), Rådets fælles holdning af 19. juni 1995 (EFT nr. C 182 af 5. 7. 1995, s. 6), Europa-Parlamentets afgørelse af 20. september 1995 (EFT nr. C 269 af 16. 10. 1995), og Rådets afgørelse af 30. oktober 1995.

(4) EFT nr. C 92 af 25. 4. 1975, s. 2, og EFT nr. C 133 af 3. 6. 1981, s. 2.

(5) EFT nr. L 158 af 26. 6. 1979, s. 19. Direktivet er ændret ved direktiv 88/315/EØF (EFT nr. L 142 af 9. 6. 1988, s. 23).

(6) EFT nr. L 142 af 9. 6. 1988, s. 19.